Man in PTA-spoglandgoed doodgeskietArgieffoto: SAPD/Facebook ŉ 53-jarige man is Vrydag in die vroeë oggendure tydens ŉ vermeende huisroof in ŉ spoglandgoed in die ooste van Pretoria doodgeskiet. Maj. Mack Mngomezulu, polisiewoordvoerder, het aan Maroela Media gesê die slagoffer en sy vrou het geslaap toe hulle deur twee gewapende rowers in hul huis in die Woodhill-gholflandgoed oorval is. “Die rowers was met vuurwapens gewapen. Hulle het die egpaar vasgebind en begin om die huis te plunder,” het Mngomezulu gesê. Die man kon daarin slaag om los te kom en het die aanvallers aangevat. “ŉ Skoot is tydens die worsteling afgevuur en die man is in sy bolyf getref. Hy is op die toneel dood.” Mngomezulu het bygevoeg dit wil voorkom of hulle slegs ŉ selfoon gesteel het voordat hulle gevlug het. Die polisie ondersoek ŉ saak van moord en huisroof. Niemand is nog in verband met die voorval in hegtenis geneem nie. Die naam van die oorledene is nog nie bekendgemaak nie.